DEĊIŻJONI TAL-KUMMISSJONI
ta’ l-1 ta’ Ottubru 2008
dwar l-eliġibbiltà tan-nefqa mġarrba minn ċerti Stati Membri fl-2008 għall-ġbir u l-ġestjoni tad-data meħtieġa għat-tħaddim tal-Politika Komuni tas-Sajd
(notifikata taħt id-dokument numru C(2008) 4013)
(2008/793/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar (1), u b’mod partikolari l-Artikolu 24(1) tiegħu,
Billi:
(1)
Ir-Regolament (KE) Nru 861/2006 jistipula l-kundizzjonijiet li fihom l-Istati Membri jistgħu jirċievu kontribuzzjoni mill-Komunità għal infiq li jirriżulta mill-programmi nazzjonali għall-ġbir u l-ġestjoni tad-data.
(2)
Dawk il-programmi għandhom jitħejjew skond ir-Regolament tal-Kunsill (KE) Nru 1543/2000 tad-29 ta’ Ġunju 2000 li jistabbilixxi struttura Komunitarja għall-ġbir u l-ġestjoni tad-data meħtieġa għat-twettiq tal-politika komuni tas-sajd (2) u r-Regolament tal-Kummissjoni (KE) Nru 1639/2001 tal-25 ta’ Lulju 2001 li jistabbilixxi l-programmi minimi u estiżi tal-Komunità għall-ġbir tad-data fis-settur tas-sajd u li jistipula regoli dettaljati għall-applikazzjoni tar-Regolament tal-Kunsill (KE) Nru 1543/2000 (3).
(3)
Il-Belġju, il-Bulgarija, id-Danimarka, il-Ġermanja, l-Estonja, il-Greċja, Spanja, Franza, l-Irlanda, l-Italja, Ċipru, il-Latvja, il-Litwanja, Malta, l-Olanda, il-Polonja, il-Portugall, il-Finlandja, ir-Rumanija, is-Slovenja, l-Iżvezja u r-Renju Unit ressqu l-programmi nazzjonali għall-2008, kif hemm ipprovdut fl-Art. 6(1) tar-Regolament (KE) Nru 1543/2000. Dawk l-Istati Membri ressqu wkoll applikazzjonijiet għal kontribuzzjoni finanzjarja mill-Komunità.
(4)
Il-Kummissjoni eżaminat il-programmi ta’ l-Istati Membri u vvalutat l-eliġibbiltà ta’ l-ispejjeż.
(5)
L-Artikolu 5(1) tar-Regolament (KE) Nru 1543/2000 jistabbilixxi l-bażi għal programm Komunitarju minimu li jkopri l-informazzjoni li hija assolutament meħtieġa għall-evalwazzjonijiet xjentifiċi, u programm Komunitarju estiż li għandu jinkludi, flimkien ma’ l-informazzjoni li tinsab fil-programm minimu, informazzjoni li x’aktarx ittejjeb b’mod sostanzjali l-evalwazzjonijiet xjentifiċi.
(6)
L-Artikolu 24(3)(b) tar-Regolament (KE) Nru 861/2006 jistabbilixxi li d-Deċiżjoni tal-Kummissjoni għandha tiffissa r-rata tal-kontribuzzjoni finanzjarja. L-Artikolu 16 tar-Regolament (KE) Nru 861/2006 jipprovdi li miżuri finanzjarji Komunitarji fil-qasam tal-ġbir tad-data bażika m’għandhomx jaqbżu l-50 % ta’ l-ispejjeż imġarrba mill-Istati Membri fit-twettiq tal-programm ta’ ġbir u ġestjoni tad-data. L-Artikolu 24(2) jistipula li għandha tingħata prijorità lill-azzjonijiet li l-aktar huma xierqa biex jittejjeb il-ġbir tad-data meħtieġa għall-PKS.
(7)
Għandu jsir ħlas bil-quddiem lill-Istati Membri bil-għan li tiġi ffaċilitata l-implimentazzjoni tal-programm nazzjonali tagħhom. Il-ħlas tal-kontribuzzjoni finanzjarja totali tal-Komunità lill-Programmi Nazzjonali għandu jkun soġġett għall-approvazzjoni mill-Kummissjoni tar-rapport tekniku annwali msemmi fl-Artikolu 6(2) tar-Regolament (KE) Nru 1639/2001 u l-ispejjeż assoċjati miegħu.
(8)
Din id-deċiżjoni għandha tikkostitwixxi deċiżjoni finanzjarja skond l-Artikolu 75(2) tar-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (4).
(9)
Il-miżuri stabbiliti f’din id-Deċiżjoni huma skond l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Din id-Deċiżjoni tistabbilixxi għall-2008 l-ammont ta’ spejjeż eliġibbli għal kull Stat Membru u r-rati tal-kontribuzzjoni finanzjarja tal-Komunità għall-ġbir u l-ġestjoni tad-data meħtieġa għat-twettiq tal-politika komuni tas-sajd.
Artikolu 2
In-nefqa mġarrba għall-ġbir u l-ġestjoni tad-data meħtieġa għall-finijiet tal-Politika Komuni tas-Sajd, kif stipulata fl-Anness I, għandha tikkwalifika għal kontribuzzjoni finanzjarja mill-Komunità li ma taqbiżx 50 % tan-nefqa eliġibbli għall-programm minimu kif previst fl-Artikolu 5 tar-Regolament (KE) Nru 1543/2000.
Artikolu 3
In-nefqa mġarrba għall-ġbir u l-ġestjoni tad-data meħtieġa għall-finijiet tal-Politika Komuni tas-Sajd, kif stipulata fl-Anness II, għandha tikkwalifika għal kontribuzzjoni finanzjarja mill-Komunità li ma taqbiżx 35 % tan-nefqa eliġibbli għall-programm estiż kif previst fl-Artikolu 5 tar-Regolament (KE) Nru 1543/2000.
Artikolu 4
1. Il-Komunità għandha tħallas l-ewwel pagament ta’ 50 % tal-kontribuzzjoni finanzjarja mill-Komunità stabbilit fl-Annessi I u II wara n-notifika ta’ din id-Deċiżjoni lil Stat Membru.
2. Sa mhux aktar tard mill-31 ta’ Mejju 2009, l-Istati Membri għandhom jippreżentaw:
(a)
Rapport tekniku kif jissemma fl-Artikolu 6(2) tar-Regolament (KE) Nru 1639/2000.
(b)
L-applikazzjonijiet tagħhom għar-rimbors ta’ l-ispejjeż imġarrba fl-2008, b’rapport finanzjarju u dokumenti ta’ appoġġ.
3. Għandu jitħallas it-tieni pagament tal-kontribuzzjoni Komunitarja wara li jiġu rċevuti u jiġu approvati r-rapporti finanzjarji u tekniċi msemmija fil-paragrafu 2.
Artikolu 5
1. Ir-rata tal-kambju ta’ l-euro użata biex jinħadmu l-ammonti eliġibbli taħt din id-Deċiżjoni għandha tkun ir-rata fis-seħħ f’Mejju 2007.
2. Id-dikjarazzjonijiet ta’ l-infiq li jkunu waslu mill-Istati Membri li mhumiex qed jieħdu sehem fit-tielet fażi ta’ l-għaqda monetarja u ekonomika għandhom jinqalbu f’euro bir-rata fis-seħħ tax-xahar li fih il-Kummissjoni tkun irċeviet dawk id-dikjarazzjonijiet.
Artikolu 6
Din id-Deċiżjoni hija indirizzata lill-Istati Membri.
Magħmula fi Brussell, 1 ta’ Ottubru 2008.